
Θεατρικό Αναλόγιο
με αποσπάσματα της Οδύσσειας στα γαλλικά

του Paul Pouradier Duteil
από την ηθοποιό Κατερίνα Διδασκάλου

στο Σπίτι της Κύπρου

Την Τρίτη 7 Οκτωβρίου 2014 και ώρα 19:30 μμ., θα παρουσιαστεί στο Σπίτι της Κύπρου, Ξενοφώντος 2Α Σύνταγμα, το Θεατρικό Αναλόγιο με αποσπάσματα από το τετράτομο έργο μετάφρασης της Οδύσσειας, στα γαλλικά, του Paul Pouradier Duteil. Le retour d’Odysseus à Ithaque, De l´ île de Calypso à Schérie. Le retour d´Odysseus à Ithaque, De Schérie à Ithaque. Le récit d´Odysseus au roi Alkinoos. La vengeance d´Odysseus.
Θα ερμηνεύσει στη γαλλική γλώσσα, την αρχαία ελληνική και τη νέα ελληνική η ηθοποιός Κατερίνα Διδασκάλου.

Ο Paul Pouradier Duteil σπούδασε Κλασσικές Σπουδές στο Πανεπιστήμιο της Grenoble, υπηρέτησε τη Δημόσια Υπηρεσία της Γαλλίας από διάφορες θέσεις στο Μαρόκο, Ιταλία, Hong Kong, Νορβηγία και ολοκλήρωσε την επαγγελματική του σταδιοδρομία στην Κύπρο ως Πολιτιστικός Σύμβουλος της Πρεσβείας της Γαλλίας και Διευθυντής του Γαλλικού Ινστιτούτου. Το 1998, ο Paul Pouradier Duteil αποφάσισε να ασχοληθεί με τη μελέτη των αρχαίων ελληνικών μεταφράζοντας την Οδύσσεια από τα αρχαία ελληνικά στα γαλλικά. Η επιλογή του έργου δεν ήταν τυχαία. Στον Πρόλογο του πρώτου τόμου, που εξέδωσε το 2006, ο συγγραφέας αναφέρει τα εξής: «…επέλεξα την Οδύσσεια γιατί η ιστορία που διηγείται με είχε γοητεύσει από παιδί και ήθελα να συνδυάσω, την κάπως αυστηρή δραστηριότητα στην οποία θα επιδιδόμουν, με την ευχαρίστηση να ξαναβρώ, στην ίδια την πηγή των λέξεων, ένα έργο που αγαπούσα». Έχοντας επίγνωση ότι ο χρόνος δε θα του επέτρεπε να ολοκληρώσει την μετάφραση όλου του έργου, ο συγγραφέας αποφάσισε να δημοσιεύει σε ξεχωριστούς τόμους συγκεκριμένες ραψωδίες. Έτσι προέκυψαν οι πιο κάτω τέσσερεις τόμοι, με τους οποίους ο συγγραφέας προτείνει στο γαλλόφωνο κοινό μια νέα μετάφραση της Οδύσσειας, ιδιαίτερα ποιητική και πιστή στο αρχαίο ελληνικό κείμενο: Le retour d´Odysseus à Ithaque, Première partie: De l´île de Calypso à Schérie. Texte et Traduction (Λευκωσία 2006). Le récit d´Odysseus au roi Alkinoos, Texte et Traduction (Λευκωσία 2007). Le retour d´Odysseus à Ithaque. Deuxième partie : De Schérie à Ithaque. Texte et Traduction (Λευκωσία 2009). La vengeance d´Odysseus. Texte et Traduction (Λευκωσία 2011). Ο αδόκητος θάνατός του, τον Ιανουάριο του 2014, δεν του επέτρεψε να δημοσιεύσει τον 5ο τόμο του έργου με θέμα: Le voyage de Télémaque, του οποίου η μετάφραση μόλις είχε ολοκληρωθεί.

